Diari Oficial de la Generalitat Valenciana


Sumari del DOGV 6475, del 08-03-2011 (2011/2633)

RESOLUCIÓ de 16 de febrer de 2011, de la presidenta de l'Institut Valencià de la Música, per la qual es convoquen beques per al perfeccionament de jóvens músics durant l'any 2011 i el curs acadèmic 2011/2012.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6475

Data del DOGV
:   08-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2633


Data del document
:   16-02-2011

Organisme emissor
:   Institut Valencià de la Música

Tipus de document
:   Resolució

Anàlisi jurídica

 Descriptors 

:   * Institut Valencià de la Música
    * ajuda pública

RESOLUCIÓ de 16 de febrer de 2011, de la presidenta de l'Institut Valencià de la Música, per la qual es convoquen beques per al perfeccionament de jóvens músics durant l'any 2011 i el curs acadèmic 2011/2012.
[2011/2633]
La Llei 2/1998, de 12 de maig, Valenciana de la Música, crea l'Institut Valencià de la Música (IVM), com a ens públic adscrit a la Conselleria de Cultura i Esport, que té com a objectiu la planificació, l'execució i la coordinació de la política cultural de la Generalitat en el camp de la música i en l'àmbit de les seues competències.
A més, i dins de les mesures de foment de la cultura musical, la Llei Valenciana de la Música establix programes de concessió d'ajudes per a l'assistència a cursos, seminaris i trobades de perfeccionament tècnic i artístic dels músics que tinguen les condicions adequades.
Amb esta finalitat, l'Institut Valencià de la Música convoca beques per al perfeccionament de jóvens músics durant l'any 2011 i el curs acadèmic 2011/2012, a fi de contribuir a la millora de la formació tècnica i musical dels músics valencians.
Per tot això, fent ús de la facultat que em conferix l'article 8 de la Llei 2/1998 y l'article 6.2 i 3 del Decret 130/2000, de 5 de setembre, del Govern Valencià, que aprovà el Reglament de Funcionament i Organització de l'IVM, així com l'article 28.e de la Llei de la Generalitat 5/1983, de 30 de desembre, del Consell, segons redacció donada per llei de la Generalitat 12/2007, de 20 de març, i atenent el que disposa la Llei 38/2003, de 17 de novembre, General de Subvencions i el seu Reglament, aprovat pel Reial Decret 887/2006, de 21 de juliol, resolc:
Primer
Convocar la concessió de beques, en règim de concurrència competitiva, per al perfeccionament de jóvens músics en centres nacionals i internacionals i/o amb professors de prestigi reconegut durant l'any 2011 i el curs acadèmic 2011/2012, i aprovar les bases per les quals es regix el model de sol·licitud i el model de declaració responsable de no incórrer en la prohibició per a obtindre la condició de persona beneficiària que s'inclouen com a annexos I, II i III en esta resolució.
Segon
L'import global màxim a concedir és de 73.660 euros, i s'ha de fer efectiu a càrrec de la línia de subvenció SE000070 del capítol IV del pressupost de l'Institut Valencià de la Música per a l'any 2011.
Tercer
La present convocatòria, de conformitat amb allò disposat en els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-li aplicable l'article 107, apartat 1, del Tractat de Funcionament de la Unió Europea (TFUE), en la mesura que no afecta als intercanvis comercials entre els estats membres.
DISPOSICIONS FINALS
Primera
S'autoritza la directora gerent de l'Institut Valencià de la Música perquè dicte les resolucions que requerisca l'aplicació del que disposa esta convocatòria.
Segona
Esta resolució produirà efectes des del dia que es publique en el Diari Oficial de la Comunitat Valenciana.
Segons el que disposen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot interposar potestativament recurs de reposició o plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 16 de febrer de 2011.- La presidenta de l'Institut Valencià de la Música: Trinidad María Miró Mira.
ANNEX I
Bases de la convocatòria de beques per a l'assistència
a cursos de perfeccionament de jóvens músics
durant l'any 2011 i el curs acadèmic 2011/2012
Primera. Objecte
La concessió d'estes beques té com a objecte facilitar l'assistència a cursos de perfeccionament musical durant l'any 2011 i el curs acadèmic 2011/2012 en les condicions i els casos previstos en la present convocatòria.
Segona. Persones beneficiàries
1. Poden sol·licitar estes beques les persones físiques que complisquen els requisits següents:
a) Tindre la nacionalitat espanyola o d'un estat membre de la Unió Europea i ser resident en qualsevol municipi de la Comunitat Valenciana almenys durant els cinc anys anteriors a la publicació de la convocatòria.
b) No haver complit 28 anys l'últim dia del termini establit per a la presentació de les sol·licituds. Per a les modalitats de direcció d'orquestra, direcció de cor, cant i composició, este límit s'eleva als 33 anys. Este requisit de límit d'edat no s'exigix si la persona sol·licitant ha gaudit d'una beca de perfeccionament similar en qualsevol de les dos convocatòries anteriors.
c) Estar en possessió de la titulació superior de música o cant, en qualsevol de les seues especialitats.
d) També poden optar a estes beques les persones que estiguen matriculades en l'últim curs de la seua especialitat instrumental o vocal.
e) Excepcionalment i subsidiàriament, poden optar a estes beques els i les aspirants que, sense posseir les titulacions indicades, acrediten una trajectòria professional i artística d'especial interés en el camp de la interpretació musical. La comissió avaluadora esmentada en la base cinquena decidirà si admet o no les sol·licituds d'estos casos excepcionals.
f) No trobar-se en cap de les circumstàncies indicades en l'apartat 2 de l'article 13 de la Llei General de Subvencions, que es concreten en el model de declaració responsable inclòs com a annex III.
Les persones sol·licitants hauran de complir els requisits exigits en les bases de la convocatòria al terme del termini de presentació de sol·licituds establit en la base quarta.
2. Atés l'objecte d'esta convocatòria, en cap cas es concediran beques per a cursar estudis dirigits a l'obtenció de titulació acadèmica a Espanya, tot incloent els programes de mobilitat Erasmus. De la mateixa manera, no es concediran estes beques per a estudis de post grau (Màster i doctorat) que puguen ser convalidats en Espanya en l'àmbit del Espai Europeu d'Educació Superior.
3. Estes beques es concediran exclusivament a persones físiques i seran indivisibles. La duració màxima s'establix en un curs acadèmic o un any natural, si és el cas.
4. Quedaran excloses les persones sol·licitants que hagen rebut tres vegades o més en els últims set anys en convocatòries anteriors de l'IVM una beca similar en el seu instrument o especialitat per al perfeccionament musical.
5. Quedaran excloses les persones sol·licitants que exercisquen activitats musicals professionals amb dedicació plena, com ara professors/ores de conservatoris o centres d'ensenyança musical i instrumentistes d'orquestres, bandes o agrupacions professionals.
Tercera. Modalitats, nombre màxim i dotació de les beques
La dotació de les beques es fixarà a partir d'estes dos opcions:
- Modalitat A: fins a un mes de duració, que haurà de correspondre necessàriament a l'any 2011, en centres de formació i perfeccionament nacionals i internacionals i/o amb professors de reconegut prestigi, un màxim de 1.000 euros per beca; es destinen a esta modalitat un màxim de 3.000 euros. L'import no disposat, en el cas de no adjudicar-se totalment, passarà a la modalitat B.
- Modalitat B: fins a un any de duració, que haurà de coincidir amb l'any de convocatòria o el curs acadèmic 2011/2012, en centres de formació i perfeccionament nacionals i internacionals i/o amb professors de reconegut prestigi, un màxim de 6.500 euros per beca; es destina a esta modalitat el crèdit restant.
Es concediran fins a un màxim de tres beques de la modalitat A i de 20 beques de la modalitat B, de les quals es reservaran una quota mínima de tres per a les persones sol·licitants que vulguen treballar amb un/a professor/a o mestre/a de prestigi reconegut, per l'import màxim, en conjunt, de 73.660 euros de la línia de subvenció SE000070 del capítol IV del pressupost de l'IVM per a l'any 2011.
Quarta. Presentació de sol·licituds
1. El termini de presentació de sol·licituds és de 20 dies hàbils a comptar des de l'endemà de la publicació de la present convocatòria en el Diari Oficial de la Comunitat Valenciana.
2. Les sol·licituds, dirigides a l'Institut Valencià de la Música, poden presentar-se a l'Institut Valencià de la Música, a la plaça de Viriat s/n, 46279 València; a la Conselleria de Cultura i Esport, avinguda de Campanar, número 32, 46552 València; a les Direccions Territorials de Cultura i Esport d'Alacant (c/ Carratalà, núm. 47, 03808 Alacant), de Castelló de la Plana (av. del Mar, núm. 23, 12467 Castelló de la Plana) i de València (plaça de Viriat, s/n, 46664 València), o utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, amb la justificació de la data d'imposició de l'enviament a l'oficina de correus o de presentació al registre i l'anunci, a l'Institut Valencià de la Música, de l'enviament de la sol·licitud per mitjà de fax (al núm. 529 139 675) o telegrama el mateix dia, a l'efecte de l'organització.
3. Les sol·licituds hauran d'omplir-se necessàriament de conformitat amb el model de l'annex II d'esta convocatòria, i s'hauran d'acompanyar amb els documents o certificats, originals o fotocòpies degudament compulsades, a què es fa referència en cada capítol del model de sol·licitud, tenint en compte els punts següents:
a) Titulació i expedient acadèmic en què s'indiquen l'últim curs realitzat, així com les qualificacions obtingudes en el grau superior de l'instrument i, si és el cas, els premis de fi de grau obtinguts.
b) En el cas que la sol·licitud siga per a l'estranger, la persona sol·licitant haurà d'indicar els idiomes que coneix i el nivell de coneixement.
c) Llista de cursos de perfeccionament i altres activitats de formació realitzats en relació amb l'instrument que es vol perfeccionar, en què s'indiquen el curs, el centre on s'han fet, l'any de realització i el nombre d'hores lectives.
d) Memòria explicativa de l'experiència artística i les principals activitats realitzades en agrupacions orquestrals, de cambra i com a solista.
e) Memòria explicativa del programa de treball de perfeccionament que es vol desplegar.
f) Estimació econòmica justificada i desglossada de les despeses previstes per al viatge i transport intern al país de destinació, l'allotjament i l'estada, la manutenció i la matrícula i les despeses acadèmiques.
g) Relació de les subvencions o beques sol·licitades o atorgades per a este mateix programa de treball per altres administracions o ens públics o privats. Si no se n'han sol·licitat, s'hi indicarà amb la paraula «cap".
h) Relació de beques o ajudes rebudes en els cinc últims anys d'institucions públiques o privades per a realitzar cursos d'ampliació o perfeccionament de la seua especialitat artística. Si no se n'han rebut, s'hi indicarà amb la paraula «cap».
i) Qualsevol altre document o circumstància que, segons el parer de la persona sol·licitant, puga servir per a valorar millor els seus mèrits en relació amb els criteris de prioritat que s'establixen més avant.
Igualment, la sol·licitud haurà d'acompanyar-se amb la documentació següent:
j) Prova acreditativa documental dels contactes realitzats per la persona sol·licitant per a l'admissió en el centre o centres proposats en la sol·licitud per al desplegament del seu programa de treball de perfeccionament. Si l'admissió en el centre queda supeditada a una prova posterior, la persona sol·licitant haurà de superar-la per a poder ser beneficiària de la beca. En el cas que la beca se sol·licite per a treballar directament amb un/a professor/a o mestre/a de prestigi reconegut, haurà d'acreditar-se per escrit la seua disponibilitat.
k) Acreditació que el sol·licitant es troba al corrent en el compliment de les obligacions tributàries davant de l'administració estatal i autonòmica i amb la Seguretat Social. Al respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat N) es farà constar l'autorització perquè l'òrgan instructor obtenga de forma directa, a través de certificats electrònics, l'acreditació del compliment de les obligacions tributàries i enfront de la seguretat social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
Si el sol·licitant no dóna esta autorització, deurà aportar les certificacions de l'Agència estatal d'administració tributària, de la Tresoreria de la seguretat social i de les direccions territorials de la Conselleria d'Economía, Hisenda i Ocupació, de trobar-se al corrent en el compliment de les seues obligacions.
Queden exonerades de presentar esta documentació les persones beneficiàries de les beques o ajudes destinades expressament a finançar estudis en centres de formació públics o privats quan les perceben directament les persones individuals beneficiàries, d'acord amb el que disposa l'Orde de 30 de maig de 1996, de la Conselleria d'Economia i Hisenda.
l) Còpia de la declaració de l'impost sobre la renda de les persones físiques corresponent a l'exercici fiscal de 2009 de la unitat familiar en què la persona sol·licitant estiga integrada als efectes fiscals, segellada per alguna de les oficines habilitades pel Ministeri d'Economia i Hisenda per al tràmit de presentació. En el cas de trobar-se exempta de l'obligació de presentar la declaració de l'impost de la renda de les persones físiques, haurà de presentar-se un certificat de l'Agència Tributària que acredite que no s'ha presentat declaració.
La no-aportació de la dita documentació fiscal podrà redundar en perjuí de la persona sol·licitant, a la qual se li assignarà la puntuació mínima, llevat que acredite suficientment que la unitat familiar a què pertany no percep les rendes mínimes a partir de les quals és té l'obligació de presentar declaració.
m) Acreditació que el sol·licitant es troba empadronat en qualsevol municipi de la comunitat valenciana durant els últims cinc anys. Al respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat N) es farà constar l'autorització perquè l'òrgan instructor obtenga de forma directa, a través de certificats electrònics, el d'empadronament.
Si el sol·licitant no dóna esta autorització, si el domicili de l'interessat no consta en el Sistema de Verificació de Dades de Residència o si el que consta és diferent a l'indicat a la sol·licitud, per al període de cinc anys assenyalat, se'l requerirà per tal d'aportar el corresponent certificat.
Per al cas de residents amb més de cinc anys en qualsevol municipi de la Comunitat Valenciana que, per motius familiars o professionals, hagen canviat posteriorment l'empadronament fora de la Comunitat Valenciana durant un lapse de temps i hagen tornat recentment a l'empadronament original en algun municipi de la Comunitat Valenciana, sempre que es justifique adequadament, no serà exigible la residència continuada els últims cinc anys.
n) Declaració responsable de no incórrer en les prohibicions per a obtindre la condició de persona beneficiària, d'acord amb el que disposa l'apartat 2 de l'article 13 de la Llei General de Subvencions, segons el model que s'inclou com a annex III en esta convocatòria.
4. Si la sol·licitud no inclou totes les dades exigides o hi falta la documentació acreditativa, s'instarà la persona interessada a corregir estos defectes o acompanyar els documents preceptius en el termini de deu dies, amb l'advertència que en cas contrari es considerarà que ha desistit de la seua petició, després de dictar la resolució corresponent en els termes de l'article 42 de la Llei 30/1992, segons indica l'article 71.1 del mateix cos legal.
La millora o la incorporació de la documentació haurà de presentar-se preferentment a l'Institut Valencià de la Música. En el cas que es presente per un altre mitjà o en un altre lloc dels previstos en la Llei de Règim Jurídic de les Administracions Públiques i Procediment Administratiu Comú (LRJPAC), podrà comunicar-se a l'IVM, per mitjà de fax al número 518 740 256 o telegrama, el mateix dia de la presentació.
En tot cas, la directora gerent de l'Institut Valencià de la Música podrà requerir a les persones sol·licitants que proporcionen qualsevol informació aclaridora que resulte necessària pel que fa als punts anteriorment ressenyats.
5. Les dades de caràcter personal de l'imprés de sol·licitud podran ser incloses en un fitxer per al seu tractament per l'IVM, com a titular responsable del fitxer, dins l'ús de les funcions pròpies que li són atribuïdes i en l'àmbit de les seues competències. De igual manera, els sol·licitants de beca podran exercir els drets d'accés, rectificació, cancel·lació i oposició, d'acord amb allò disposat en l'article 5 de la Llei Orgànica 15/1999, de Protecció de Dades de Caràcter Personal (BOE núm. 298, de 14.12.1999).
Cinquena. Instrucció del procediment de concessió de les beques. Comissió avaluadora
1. L'òrgan competent per a l'ordenació i instrucció del procediment de concessió de les beques és la directora Gerent de l'Institut Valencià de la Música.
2. L'òrgan instructor, una vegada completats els expedients i realitzades les activitats d'instrucció pertinents,els traslladarà a la comissió indicada a l'apartat següent.
3. Per a la valoració de les sol·licituds, conforme assenyala l'article 22 de la Llei General de Subvencions, es constituirà una comissió tècnica avaluadora que adaptarà el seu funcionament a les regles generals que s'apliquen als òrgans col·legiats i que estarà presidida per la directora gerent de l'Institut Valencià de la Música, i integrada, a més, pel cap del Departament de Difusió i Ajudes, en qualitat de vicepresident, i per quatre vocals, professionals de reconeguda solvència en el camp de la música, entre els quals els directors dels tres conservatoris superiors de música de Alacant, Castelló i València, així com el senyor Vicent Llimerà Dus, assessor del ISEAC.
Actuarà com a secretari, amb veu i sense vot, un administratiu d'este ens públic.
Esta comissió estarà assessorada per especialistes per instrument o famílies instrumentals, si és el cas, en les audicions a què fa referència la base sisena, 2 i 3, en què actuaran amb veu en qualitat d'assessors especialistes.
4. La comissió tècnica avaluadora, atenent a les sol·licituds presentades, emetrà un informe d'avaluació conforme als criteris de prioritat que s'enumeren en la base sexta, informe que quedarà incorporat en les actes de la comissió i on es deixarà constància succinta dels motius de la valoració i ponderació de les sol·licituds, així com de la seua prelació de major a menor puntuació.
5. En qualsevol moment del procediment podrà instar-se al sol·licitant perquè òmpliga qualsevol tràmit, de conformitat amb el que preveu l'article 76.2 de la Llei 30/1992, per un termini de deu dies, amb els efectes determinats en eixa norma.
6. L'òrgan instructor a la vista dels expedients i de l'informe i proposta de la comissió tècnica avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, amb trasllat per un termini de deu dies per a presentar al·legacions, prescindint-se d'este tràmit quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva, i serà elevada a la presidenta de l'Institut Valencià de la Música, òrgan competent per a resoldre la convocatòria.
Sisena. Criteris de prioritat. Determinació de l'import de les beques
1. La comissió avaluadora tindrà en compte, en primer lloc, els criteris següents, per orde d'importància i amb la ponderació que s'hi establix:
a) Interés del programa de treball de perfeccionament presentat. La comissió podrà establir per a les beques de la modalitat B la preferència dels programes de treball a desplegar en centres de perfeccionament de caràcter públic o privat on es garantisca una prova d'admissió objectiva, vinculada a les potencialitats artístiques de la persona sol·licitant. Es valorarà l'adequació de l'acció formativa a la projecció professional de la persona sol·licitant. Fins a un màxim de 20 punts.
b) Expedient acadèmic de la persona sol·licitant. Fins a un màxim de 15 punts.
c) Memòria de l'experiència artística i principals activitats realitzades fins a la data de presentació de la sol·licitud. Fins a un màxim de 10 punts.
d) Cursos i altres activitats de formació realitzats pe la persona sol·licitant i relacionats directament amb la seua especialitat instrumental o vocal. Fins a un màxim de 5 punts.
Per a la realització de la baremació, la comissió avaluadora només podrà tindre en compte les dades aportades per les persones sol·licitants que hagen sigut degudament justificades mitjançant el suport documental exigit en esta convocatòria.
2. En segon lloc, la comissió avaluadora convocarà una audició per a les persones sol·licitants, notificant-los el lloc, el dia i l'hora com a mínim amb deu dies d'antelació. Poden ser eximides de l'audició les sol·licituds de la modalitat A i les especialitats de direcció d'orquestra, direcció de cor o composició.
Les persones sol·licitants d'una beca nova per a un programa formatiu per al qual ja van obtindre una beca l'any anterior, també poden ser eximides de l'audició si així ho considera la comissió, mantenint en este cas la puntuació obtinguda l'any anterior. No obstant això, tindran dret a fer l'audició per a millorar la puntuació.
Les persones sol·licitants en l'especialitat de composició hauran de presentar tres exemplars d'obres originals per a diferent plantilla orquestral o de cambra, perquè siguen estudiades i valorades per la comissió. Les persones sol·licitants en l'especialitat de direcció hauran de presentar un vídeo de visió frontal del director/a on la comissió puga valorar la tècnica de direcció de l'aspirant, amb fragments de dos obres com a mínim de diferents estils.
3. L'audició consistirà en la interpretació d'una obra obligada per instrument i una altra de lliure elecció. Les obres obligades per instrument són:
Arpa: Sonata (P. Hindemith).
Clarinet: Tres peces per a clarinet sol (I. Stravinsky).
Clavecí: Partita núm. 5 BWV 829 (J. S. Bach).
Contrabaix: Primera Suite en sol major (versió de François de Rabath, de J. S. Bach).
Fagot: Concert en sib major KV 191 (W. A. Mozart).
Flauta: Peça per a flauta sola (J. Ibert).
Guitarra: Capriccio Diabolico (revisió d'Andrés Segovia, de Mario Castelnuovo Tedesco).
Llaüt: Les diferències sobre Guárdame las vacas (L. Narváez) i Calata a la spagnuola (J. A. Dalza).
Oboé: Metamorfosi (B. Britten).
Orgue: Tocata i fuga en re menor (J. S. Bach).
Percussió: Improvisation & March per a timbal (Elliot Carter). L'obra de lliure elecció ha de ser necessàriament de vibràfon o marimba.
Piano: Polonesa-Fantasia opus 61 (F. Chopin).
Saxòfon: Concertino de cambra (J. Ibert).
Tiorba: Suite (preludio, allemande, gavotta, gigue, angloise) (R. de Visée).
Traverso barroc : Fantasia núm 7 per a flauta sola en re major (G. P. Telemann).
Trombó: Improvisació núm. 1 (E. Crespo).
Trompa: Concert núm. 1 opus 11 (R. Strauss).
Trompeta: Concert (Charles Chaynes).
Tuba: Concertino (J. Koetzier).
Viola: Suite núm. 3 en do major SYD 1556 (J. S. Bach).
Violí: Concert núm. 4 en re major (primer moviment) (W. A. Mozart).
Violí barroc: Sonata núm. 1 en sol menor, adagi i fuga (J. S. Bach).
Violoncel: Suite núm. 3 en do major HYY 4618 (J. S. Bach).
Atesa la dificultat d'assenyalar una obra obligada en l'especialitat de jazz, l'audició consistirà en la presentació d'un estàndard i d'una composició pròpia per a l'instrument de la persona sol·licitant, amb la banda que necessite.
En l'especialitat de cant, l'audició consistirà en interpretació d'un lied o cançó i d'una ària d'òpera o sarsuela d'entre les del repertori de la seua corda vocal, a proposta de la persona sol·licitant.
4. Els resultats d'esta audició o proves substitutives en l'especialitat de composició o direcció, es valoraran fins a un màxim de 50 punts i constituiran el principal criteri per a la concessió de les beques.
Per al cas d'exempció d'audició (modalitat A), la comissió atribuirà els 50 punts proporcionalment als criteris a, b, c i d del punt 1 d'esta base.
5. Per a la determinació de l'import de les beques es tindrà en compte en primer lloc la puntuació total obtinguda en relació amb els criteris de prioritats que antecedixen i la seua ponderació. En segon lloc, es consideraran els costos acreditats que comporte el desplegament del programa de treball de perfeccionament proposat. Finalment, es valoraran els recursos econòmics de les persones sol·licitants, de manera que s'afavorisca la situació d'aquelles que disposen de menors ingressos personals o familiars, si és el cas.
Setena. Resolució de la convocatòria. Termini
1. La directora gerent de l'Institut Valencià de la Música elevarà la proposta de resolució definitiva a la consellera de Cultura i Esport, en qualitat de presidenta de l'Institut Valencià de la Música, la qual resoldrà esta convocatòria i en disposarà la publicació en el termini de sis mesos comptats des de l'endemà del dia que es publique la convocatòria en el Diari Oficial de la Comunitat Valenciana.
La resolució inclourà una llista de suplents, relacionats per ordre de prioritat, als quals correspondrà l'ajuda en el cas de possibles renúncies. L'òrgan instructor deurà confirmar, quan es dóne esta situació, que els suplents complixen els requisits de la convocatòria en eixe moment del procediment, així com que mantenen el programa de treball per al qual van sol·licitar la beca i van fer l'audició.
En el cas que la convocatòria no siga resolta en el termini previst anteriorment, es consideraran desestimades totes les sol·licituds, sense perjudici de l'obligació de l'administració de resoldre expressament, que contempla l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.
2. De les economies que puguen produir-se per l'aplicació d'allò indicat en la present base, se'n podrà disposar, i sense que en cap cas l'import de la totalitat de les beques a concedir puga excedir els 73.660 euros previstos en la línia de subvenció SE000070 del pressupost de l'Institut Valencià de la Música per al 2011, per mitjà d'una nova resolució de la consellera de Cultura i Esport, tenint en compte, en primer lloc, el dret dels suplents indicats en l'apartat anterior. En el cas que, una vegada atés el dret dels suplents, hi hagués remanent, es podrà incrementar la quantitat concedida a alguna de les persones beneficiàries o incloure d'altres inicialment no contemplades com a suplents però amb la puntuació subsegüent segons l'ordre de prioritat; en este cas es podran superar els límits establits en la base tercera.
Huitena. Publicació i notificació
La resolució de la convocatòria es publicarà en el Diari Oficial de la Comunitat Valenciana, al tauler d'anuncis i a la pàgina web de l'Institut Valencià de la Música. En tot cas, es notificarà a les persones beneficiàries de conformitat amb el que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
Novena. Obligacions de les persones beneficiàries
1. Totes les persones beneficiàries d'estes beques estan obligades a:
a) Comunicar l'acceptació de la beca en el termini de deu dies des de la notificació de l'adjudicació i omplir la fitxa de manteniment de tercers que s'hi adjuntarà.
b) Complir el programa de treball proposat i començar les activitats per a les quals va ser concedida la beca durant l'any 2011, i en tot cas abans del 15 de novembre de 2011 per a les del curs acadèmic 2011/2012.
c) Si és el cas, comunicar per escrit, abans del 31 d'octubre de l'any 2011, la renúncia a la beca concedida, quan no siga possible dur-la a terme en les condicions previstes en estes bases o per qualsevol altre motiu.
d) Justificar documentalment la utilització de l'ajuda en la forma indicada en el número 1 de la base 10 i conservar els documents justificatius de l'aplicació de la beca rebuda per a poder justificar la despesa d'acord amb els apartats f i g d'esta mateixa base i poder atendre les actuacions de comprovació i control.
e) Sol·licitar per escrit a la directora gerent de l'Institut Valencià de la Música autorització per a fer qualsevol canvi significatiu en el desplegament del programa de treball, indicant els motius que determinen esta situació.
f) Presentar davant de l'Institut Valencià de la Música, en el termini màxim d'un mes a partir del moment en què finalitze el curs per al qual havia sigut concedida la beca, i en tot cas abans del 30 de setembre de l'any 2012, un certificat de les autoritats acadèmiques, professor/a o professors/ores del centre on es van fer els estudis o professor/a que haja impartit les classes de manera individualitzada i particular, que acredite la continuïtat i l'aprofitament de la labor realitzada.
g) Adjuntar a l'anterior certificat acadèmic una memòria detallada sobre el desplegament i la realització del treball de perfeccionament per al qual va ser concedida l'ajuda, així com una relació de les despeses produïdes durant este període de temps, que s'acompanyarà amb els justificants de despesa, les factures originals, fins i tot electròniques, i qualsevol altre document de valor probatori de la despesa efectuada.
h) Reintegrar l'import de la beca, una vegada cobrada, en els casos previstos en la base deu d'esta convocatòria i en l'article 37 de la Llei 38/2003, General de Subvencions.
i) Comunicar les beques concedides per a la mateixa activitat o una similar, acreditant-ho mitjançant una còpia de la notificació rebuda, així com altres ingressos o recursos que servisquen per a finançar els cursos de perfeccionament musical.
j) Acreditar, amb anterioritat a dictar-se la proposta de resolució de concessió de les beques, el fet d'estar al corrent de les seues obligacions tributàries i enfront de la seguretat social, en els termes establits en la base quarta 3.k de la present convocatòria, excepte que siga d'aplicació l'exempció continguda a l'Ordre de 30 de maig de 1996, de la Conselleria d'Economia i hisenda.
2. Les persones beneficiàries d'estes beques estan obligades, a més, a oferir un concert sempre que siguen requerides per l'Institut Valencià de la Música, pel qual no percebran cap tipus d'ingrés extraordinari. A aquest efecte, quan comuniquen l'acceptació de la beca hauran de proposar a l'IVM les dates disponibles per a la realització del concert, que, en qualsevol cas, hauran d'oferir l'any immediatament posterior al del desplegament de la beca. En el programa del concert es recomana incloure una o més obres d'autors valencians, si és acadèmicament possible.
Igualment, hauran de donar l'adequada publicitat del caràcter públic de la beca rebuda a través de l'Institut Valencià de la Música en totes les activitats que despleguen durant el període d'aquesta, i ho faran constar en el seu historial.
3. Les persones beneficiàries d'estes beques seran invitades a participar en les activitats de la Jove Orquestra de la Generalitat Valenciana coincidents amb el període de duració de la beca, i en l'especialitat corresponent.
4. Les persones beneficiàries se sotmetran a les actuacions de control financer que corresponen a la Intervenció General de la Generalitat pel que fa a l'ajuda concedida i hauran de col·laborar-hi d'acord amb les obligacions contingudes en l'article 46 de la Llei 38/2003, General de Subvencions.
5. L'incompliment de les obligacions anteriors donarà lloc a l'exigència de les responsabilitats o a la imposició de les sancions corresponents, d'acord amb la legislació vigent.
Deu. Justificació i pagament de les beques
1. El pagament d'estes beques es realitzarà de la manera següent:
El 80% de l'import serà concedit amb la justificació prèvia de la utilització de la beca, per a la qual cosa les persones beneficiàries hauran de presentar davant de l'Institut Valencià de la Música el document original que acredite haver realitzat el curs o estar realitzant-lo, subscrit per l'autoritat acadèmica del centre corresponent o pel professor/a de prestigi reconegut que haja acceptat impartir les classes de manera individualitzada. Esta justificació haurà de realitzar-se abans del 15 de novembre de l'any 2011. Les beques no pagades per falta de justificació seran anul·lades sense més tràmit a partir d'esta data, i les persones beneficiàries perdran el dret a cobrar-les.
El 20% restant de l'import serà concedit quan es complisca l'obligació continguda en la base novena, 1, apartats f i g, després de finalitzar el curs de perfeccionament per al qual es va concedir l'ajuda.
2. Estes beques són incompatibles amb d'altres que puguen concedir altres organismes per a la mateixa activitat o una similar. Excepcionalment, es podran compatibilitzar quan la suma de les dos no excedisca el 100% del pressupost contingut en l'estimació econòmica a què es fa referència en la base quarta, 3.f, i quan la situació econòmica de les persones sol·licitants haja quedat justificada degudament en l'expedient.
3. L'Institut Valencià de la Música podrà no abonar estes beques o exigir-ne el reintegrament una vegada pagades, amb els interessos de demora que siguen procedents, en els casos en què s'acredite que la persona beneficiària no complia les condicions exigides en el moment de la concessió o quan es demostre l'incompliment d'alguna de les seues obligacions, especialment les indicades en els apartats b, d, f i g, del número 1 i número 2, de la base novena. Haurà de donar-se audiència prèviament a la persona interessada, d'acord amb l'exigència prevista en l'article onze del Decret 132/2009, de 4 de setembre, del Consell, pel qual es regula la concessió de beques.
Onze. Normativa supletòria
Per al que no preveuen les presents bases caldrà ajustar-se al que disposa el Decret 132/2009, de 4 de setembre, del Consell, pel qual es regula la concessió de beques.